Ir-Regolament tal-Kunsill (KEE) Nru 3245/81
tas-26 ta' Ottubru 1981
li jistabbilixxi l-Aġenzija Ewropea għall-Koperazzjoni
KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 235 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi, sabiex tkun implimentata l-koperazzjoni finanzjarja u teknika tal-Komunità mal-pajjiżi li għandhom jiżviluppaw, u partikolarment l-Istati ACP, il-Kummissjoni kienet stabbiliet delegazzjonijiet esteri u ipprovdithom bil-persunal; billi hija kienet aktar minn hekk poġġiet persunal direttament għad-disposizzjoni ta' l-Istati li jirċievu l-għajnuna tal-Komunità;
Billi, sabiex ikun assigurat li tali koperazzjoni finanzjarja u teknika tkun implimentata b'mod effiċjenti, il-Kummissjoni kienet mitluba li tingaġġa u tamministra tali persunal, tistabbilixxi r-regoli għall-amministrazzjoni tal-persunal lokali u torganizza skemi ta' taħriġ għaċ-ċittadini tal-pajjiżi li għandhom jiżviluppaw;
Billi, sabiex tgħin lill-Kummissjoni ħalli tkun tista' twettaq dawn id-doveri, għandha tkun stabbilita, fi ħdan il-qafas tal-Komunitajiet Ewropej, Aġenzija Ewropea għall-Koperazzjoni li taġixxi b'konformità mal-liġi tal-Komunità; billi huwa mixtieq li jkunu speċifikati l-kondizzjonijiet li permezz tagħhom ċerti disposizzjonijiet ġenerali għandhom ikunu applikabbli;
Billi tali azzjoni tal-Komunità hija meħtieġa ħalli jintlaħaq l-għan deskritt hawn fuq; billi, b'dana kollu, il-poteri speċifiċi meħtieġa ma kienux ġew stabbiliti fit-Trattat,
ADOTTA DAN IR-REGOLAMENT:
Artikolu 1
Aġenzija Ewropea għall-Koperazzjoni, minn hawn 'il quddiem referuta bħala "l-Aġenzija", hija b'dan stabbilita.
Artikolu 2
1. L-Aġenzija m'għandhiex tfittex li tagħmel qliegħ. Għandha tgawdi fl-Istati Membri l-kapaċità legali l-aktar estensiva mogħtija lill-persuni legali.
2. Is-sede ewlenija ta' l-Aġenzija għandha tkun fi Brussel.
Artikolu 3
L-għan ta' l-Aġenzija għandu jkun li tgħin lill-Kummissjoni:
1. bil-għan ta' l-ingaġġar, l-istallazzjoni u l-amministrazzjoni tal-persunal:
(a) li jkun għad-disposizzjoni tad-delegazzjonijiet tal-Kummissjoni, li huma stabbiliti fil-pajjiżi li għadhom jiżviluppaw, marbuta mal-Komunità bi ftehim ta' koperazzjoni komprensiva preferenzjali u li jkollhom id-dover li jgħinu lill-Kummissjoni sabiex timplimenti tali ftehim, jew
(b) li huma msejħa għall-impenn ta' l-għajnuna teknika jew tad-doveri tal-koperazzjoni finanzjata mill-Komunità favur il-pajjiżi li għadhom jiżviluppaw referuti fi (a);
2. bil-għan li jistabbilixxu r-regoli għall-amministrazzjoni tal-persunal ingaġġat lokalment għad-delegazzjonijiet referuti fil-punt 1 (a), jew fil-kuntest tad-doveri referuti fil-punt 1 (b), u
3. bil-għan tal-parteċipazzjoni fl-eżekuzzjoni tal-programmi għall-boroż ta' studju u ta' l-apprentistat mogħtija lill-ċittadini tal-pajjiżi li għandhom jiżviluppaw, referuti fil-punt 1 (a), kemm f'dak li jirrigwardja s-segwiment tal-progress ta' l-iskemi tat-taħriġ u wkoll f'dak li jirrigwardja l-aspetti soċjali.
Artikolu 4
L-Aġenzija għandha tkun amministrata minn board amministrattiv u minn direttur.
Artikolu 5
1. Il-board amministrattiv għandhu jkun iffurmat minn mhux anqas min ħamsa u mhux aktar minn 13-il membru nnominati mill-Kummissjoni u magħżula minn fost il-membri tal-persunal tagħha fuq il-bażi tad-doveri tagħhom fid-dipartimenti tal-Kummissjoni.
2. Iż-żmien tal-kariga tal-membri tal-board amministrattiv għandu jkun ta' ħames snin. Dan għandu jkun jista' jiġġedded. Ma' l-iskadenza ta' dan il-perjodu ta' żmien jew fil-każ tar-riżenja tagħhom, il-membri għandhom iżommu l-post tagħhom sakemm il-ħatriet tagħhom ikunu mġedded jew sakemm ikunu mibdula.
3. Il-board ta' l-amministrazzjoni għandu jaħtar il-president, il-viċi-president, id-delegat-amministratur u s-segretarju tiegħu minn fost il-membri tiegħu.
4. Il-membri tal-board amministattiv m'għandhomx ikunu mħallsa għad-doveri li huma jwettqu.
Artikolu 6
1. Il-board amministrattiv għandu jiltaqa', meta jkun imsejjaħ mil-president jew mill-viċi-president, ta' spiss skond ma l-interessi ta' l-Aġenzija jkunu jeħtieġu u mill-anqas darba fis-sena.
2. Kwalunkwe membru tal-board amministrattiv li ma jkunx jista' jattendi għal xi laqgħa jista' jkun rappreżentat minn membru ieħor li huwa speċjalment awtorizzat sabiex jattendi għal-laqgħa f'dak il-każ. Membru jista' jkun rappreżentat biss minn membru wieħed ieħor.
3. Jekk il-president ma jkunx jista' jattendi, il-board amministrattiv għandu jkun presedut mill-viċi-president jew, jek dan ta' l-aħħar ma jkunx jista' jattendi, mid-delegat-amministratur.
4. Il-board amministratur għandu jkollu quorum meta ħames membri jkunu preżenti.
Id-deċiżjonijiet tal-board amministratur għandhom ikunu adotti b'maġġoranza sempliċi ta' dawk li jivvutaw. Fil-każ li jkun hemm l-istess numru favur u kontra, il-President għandu jkollu l-vot deċisiv.
Artikolu 7
1. Il-board amministrattiv għandu jassigura l-amministrazzjoni ta' l-Aġenzija.
2. Għandu jiddeċiedi jekk jaċċettax xi benefikat, donazzjoni jew sussidju minn sorsi oħrajn tal-Komunità.
Artikolu 8
1. Id-direttur ta' l-Aġenzija għandu jkun maħtur mill-Kummissjoni fuq il-bażi ta' lista ta' kandidati li tkun ippreżentata mill-board amministrattiv.
2. Id-direttur għandu jkun maħtur għal perjodu massimu ta' ħames snin. It-tul ta' żmien tal-kariga tiegħu jista' jkun imġedded.
Artikolu 9
1. Id-direttur għandu jwettaq id-deċiżjonijiet tal-board amministrattiv u għandu jkun responsabbli għall-operat minn jum għal jum ta' l-Aġenzija. Huwa għandu jkun ir-rappreżentant legali ta' l-Aġenzija.
2. Id-direttur għandu jipprepara u jorganizza x-xogħol tal-board amministrattiv. Għandu jipparteċipa f'kariga konsultattiva fix-xogħol tal-board amministrattiv.
3. Id-direttur għandu jkun kontabbli lejn il-board amministrattiv dwar l-eżekuzzjoni tad-doveri tiegħu.
Artikolu 10
1. Sal-31 ta' Marzu ta' kull sena l-aktar tard, id-direttur għandu jipprepara rapport ġenerali dwar l-attivitajiet, is-sitwazzjoni finanzjarja u l-prospetti fil-ġejjini ta' l-Aġenzija u għandu jippreżentah lill-Board amministrattiv.
2. Wara l-adozzjoni tiegħu mill-board amministrattiv, ir-rapport għandu jkun mgħoddi lejn il-Kummissjoni u lejn il-membri tal-Kumitat referut fit-tieni subparagrafu ta' l-Artikolu 12(2).
Artikolu 11
L-introjtu ta' l-Aġenzija għandu jinkludi:
1. is-sussidji kif mogħtija skond punti speċifiċi tal-budget tal-Komunitajiet Ewropej;
2. is-susidji awtorizzati mill-Kummissjoni mir-riżorsi tal-Fond Ewropew ta' l-Iżvilupp, u
3. xi riżorsi possibbli oħrajn.
Artikolu 12
1. Il-board amministrattiv għandu jħejji abbozz ta' l-estimi ta' l-introjtu u tan-nefqa ta' l-Aġenzija għal kull sena kalendarja u jgħaddieh lejn il-Kummissjoni. L-abozz ta' l-estimi kif ippreżentat għandu jkun ibbilanċjat. Pjan ta' stabbiliment li juri l-persunal maħtur tad-delegazzjonijiet referuti fl-Artikolu 3(1)(a) għandu jkun annes ma' l-abbozz.
2. Il-Kummissjoni għandha tibgħat l-abbozz ta' l-estimi lejn il-Kumitat EDF u lejn il-kumitati korrispondenti dwar l-operati li fir-rigward tagħhom l-intervent ta' l-Aġenzija huwa, jew ikun, meħtieġ.
Għall-iskop ta' l-eżami ta' l-abbozz ta' l-estimi, dawn il-Kumitati għandhom jingħaqdu bħala Kumitat wieħed iffurmat minn rappreżentanti tal-Gvernijiet ta' l-Istati Membri u taħt il-presidenza ta' rappreżentant tal-Kummissjoni.
Fil-laqgħa li fih l-abbozz ta' l-estimi jkun eżaminat, il-Kumitat għandu jwettaq skambju ta' l-informazzjoni u l-veduti tal-kwistjonijiet ġenerali li jirrigwardjaw lill-Aġenzija.
L-eżami ta' l-abbozz ta' l-estimi u ta' l-iskambju ta' l-informazzjoni u tal-veduti għandhom jiffurmaw is-suġġett tar-rapporti li jelenkaw il-konklużjonijiet ewlenija tal-Kumitat u tal-posizzjonijiet bażiċi adottati mir-rappreżentanti tal-Gvernijiet ta' l-Istati Membri.
3. Billi tqis ir-rapport dwar l-eżaminazzjoni ta' l-abbozz ta' l-estimi mill-Kumitat referut fit-tieni subpargrafu tal-paragrafu 2, il-Kummissjoni għandha tadotta l-abbozz ta' l-estimi dwar l-introjtu u n-nefqa ta' l-Aġenzija u tgħaddieh lejn l-awtorità tal-budget flimkien ma' l-abbozz preliminarju tal-budget tal-Komunitajiet Ewropej u tar-rapport imsemmi qabel hekk li l-eżaminazzjoni tkun tista' sseħħ matul il-proċedura tal-budget.
4. Il-Kummissjoni għadha tadotta l-estimi ta' l-introjtu u n-nefqa ta' l-Aġenzija qabel il-bidu tas-sena finanzjarja, taġġustah bis-sussidji mogħtija mill-awtorità tal-budget.
5. Jekk hekk ikun mitlub minn Stat Membru jew mill-Kummissjoni, il-president jista' jsejjaħ laqgħa tal-Kumitat, referut fit-tieni subparagrafu tal-paragrafu 2, matul is-sena sabiex jeżamina fatti ġodda li jikkonċernaw kwistjonijiet ġenerali li jirrigwardjaw lill-Aġenzija.
Artikolu 13
1. Fil-qafas tar-Regolament Finanzjarju applikabbli għall-budget ġenerali tal-Komunitajiet Ewropej u tar-regolament finanzjarji applikabbli l-oħrajn, id-disposizzjonijiet li jikkonċernaw ir-relazzjonijiet ta' l-Aġenzija mal-Kummissjoni u ma' l-amministrazzjoni interna u ma' l-arranġamenti finanzjarji applikabbli għall-Aġenzija għandhom ikunu s-suġġett ta' miżuri ta' l-implimentazzjoni adotti mill-Kummissjoni u ppublikati fil-Ġurnal Uffiċjali tal-Komunitajiet Ewropej.
2. Il-miżuri ta' l-implimentazzjoni referuti fil-paragrafu 1 għandhom jistabbilixxu, inter alia, il-prinċipji li jirregolaw l-amministrazzjoni finanzjarja u l-eżekuzzjoni ta' l-estimi ta' l-introjtu u n-nefqa, l-awditjar ta' l-introju u tan-nefqam il-konklużjonijiet ta' kuntrattim iż-żamma tal-kotba tal-kontijiet u l-inventarju ta' l-assi mobbli u immobbli.
Artikolu 14
It-termini ġenerali tar-reklutaġġ u ta' l-impieg u s-sistema ġenerali tar-remunerazzjoni, il-benefiċċji u l-arranġamenti addizzjonali tal-persunal referut fl-Artikolu 3 (1) u għall-persunal tas-sede ewlenija ta' l-Aġenzija għandhom ikunu determinati minn disposizzjonijiet speċifiċi adottati mill-Kummissjoni wara li l-Kumitat referut fit-tieni subparagrafu ta' l-Artikolu 12 (2) jkun resaq l-opinjoni tiegħu.
Artikolu 15
1. Il-board amministrattiv għandu, sal-31 ta' Marzu ta' kull sena, jibgħat il-kontijiet amministrattivi li jelenkaw id-dħul u n-nefqa kollha għas-sena finanzjarja preċedenti u wkoll l-istqarrija finanzjarja ta' l-Aġenzija lejn il-Kummissjoni u lejn il-Qorti ta' l-Awdituri.
Il-Qorti ta' l-Awdituri għandu jeżaminahom skond l-Artikolu 206 tat-Trattat.
2. Il-Qorti ta' l-Awdituri għandha tikkomunika mal-Kummissjoni, mhux aktar mill-15 ta' Lulju, kwalunkwe osservazzjonijiet li hija tħoss li għandhom jidhru fir-rapport annwali li hemm provvediment dwaru fl-Artikolu 206 tat-Trattat. Il-Kummissjoni għandha twassal it-tweġibiet tagħha lejn il-Qorti ta' l-Awdituri sa mhux aktar tard mill-31 ta' Ottubru.
Il-Qorti ta' l-Awdituri għandu jibgħat ir-rapport annwali tiegħu, flimkien mat-tweġibiet tal-Kummissjoni, mhux aktar tard mit-30 ta' Novembru, lejn il-Parlament Ewropew, lejn il-Kunsill u lejn il-Kummissjoni u għandu jassigura l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Rilaxx għandu jkun mogħti lil-board amministrattiv fir-rigward ta' l-amministrazzjoni finanzjarja ta' l-Aġenzija sond il-proċeduri stabbiliti fl-Artikolu 206b tat-Trattat.
3. Il-Kontollur Finanzjarju tal-Kummissjoni għandu jkun responsabbli għall-verifika ta' l-impenji u tal-pagamenti tan-nefqa kollha u sabiex jirreġistra u jirkupra l-introjtu kollu ta' l-Aġenzija.
Artikolu 16
Membri tal-board amministrattiv, id-direttur, il-persunal u l-persuni l-oħrajn kollha li jipparteċipaw fl-attivitajiet ta' l-Aġenzija għandhom ikunu meħtieġa li, saħansitra anki meta jtemmu d-doveri tagħhom, li ma jiżvelawx l-informazzjoni tat-tip kopert bl-obbligu tas-sigriet professjonali.
Artikolu 17
L-Aġenzija u l-persunal tagħha għandhom igawdu mill-privileġġi u l-immunitajiet korrispondenti għal dawk li hemm provvediment dwarhom fil-Kapitoli I u V tal-Protokoll dwar il-Privileġġi u l-immunitajiet tal-Komunitajiet Ewropej.
Artikolu 18
1. Ir-responsabbiltà kontrattwali ta' l-Aġenzija għandha tkun irregolata bil-liġi applikabbli dwar il-kuntratt f'dak il-każ.
Il-Qorti tal-Ġustizzja tal-Komunitajiet Ewropej għandu jkollu l-ġurisdizzjoni dwar il-kwistjonijiet kollha bejn l-Aġenzija u l-persunal tagħha fi ħdan il-limiti u skond il-kondizzjonijiet stabbiliti fit-termini ġenerali ta' l-ingaġġ u ta' l-impieg applikabbli għal dawk il-persunal.
2. Fil-każ ta' responsabbiltà mhux-kontrattwali, l-Aġenzija għandha, b'konformità mal-prinċipji ġenerali komuni għal-liġijiet ta' l-Istati Membri, li tagħmel tajjeb għal xi danni kkaġunati mill-Aġenzija jkmm mill-persunal tagħha fit-twettieq tad-doveri tagħhom.
Il-Qorti tal-Ġustizzja tal-Komunitajiet Ewropej għandha jkollha l-ġurisdizzjoni dwar il-kwistjonijiet li jirrigwardjaw il-kumpens għal tali danni.
Artikolu 19
1. Kwalunkwe Stat Membru, kwalunkwe membru tal-board amministrattiv u kwalunkwe parti terza direttament u personalment involuta tista' tirreferi lejn il-Kummissjoni għall-eżaminazzjoni ta' xi att ta' l-Aġenzija, sew jekk espress jew impliċitu.
2. Diferiment għandu jseħħ lejn il-Kummissjoni fi żmien 30 jum mid-data li fiha l-parti konċernata tkun l-ewwel darba saret konxja ta' l-att f'dak il-każ.
3. Jekk att ta' l-Aġenzija li jkun referut lejn il-Kummissjoni jkun, fuq it-talba ta' Stat Membru, eżaminat simultanjament fil-Kumitat referut fit-tieni subparagrafu ta' l-Artikolu 12(2), il-Kummissjoni m'għandhiex tieħu deċiżjoni sakemm il-Kumitat ikun esprima l-opinjoni tiegħu.
Il-Kumitat għandu jesprimi l-opinjoni tiegħu fi żmien 90 jum minn meta l-materja tkun ġiet referita lilu.
Il-Kummissjoni għandha minnufih tinforma lill-parti konċernata bid-data tad-diferiment lejn il-Kumitat u bid-data li fiha l-Kumitat ikun esprima, jew inkella nesa li kien esprima, l-opinjoni tiegħu.
4. Il-Kummissjoni għandha tieħu deċiżjoni fi żmien 30 mid-diferiment tal-materja lilha, jew, meta xieraq, mid-data li fiha l-Kumitat referut fit-tieni subparagrafu ta' l-Artikolu 12(2) jkun esprima jew inkella nesa li kien esprima l-opinjonijiet tiegħu.
5. Jekk l-ebda deċiżjoni ma tkun ittieħdet mill-Kummissjoni fi żmien 30 jum, il-każ għandu jkun meqjus bħala li jkun imneħħi.
Artikolu 20
Dan ir-Regolament għandu jidħol fis-seħħ fit-tielet jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fis-26 ta' Ottubru 1981.